Seun vas ná hy pa (77) glo met byl doodkapArgieffoto ŉ 43-jarige man is in hegtenis geneem nadat hy glo sy pa met ŉ byl in Willowvale in die Oos-Kaap doodgekap het. Kapt. Jackson Manatha, woordvoerder van die polisie, het gesê die 77-jarige man is Dinsdag in Zintakumbeni in Willowvale dood. Die voorval het omstreeks 03:30 plaasgevind. “Die dogter van die oorledene het ŉ gil in haar huis gehoor. Die vrou was besig om wasgoed te was by ŉ nabygeleë gemeenskapskraan en het huis toe gegaan om te kyk wat aangaan,” het Manatha gesê. Volgens Manatha het sy haar vasgeloop teen die verdagte wat met bloed bedek was. “Sy het haar pa in ŉ plas bloed aangetref, hy was reeds dood.” Die vrou het volgens Manatha die gemeenskap in kennis gestel van die voorval en die polisie is ontbied. “Hulle het die verdagte opgespoor en hom in hegtenis geneem.” Volgens Manatha is die motief vir die moord nog onduidelik. Volgens hom staan die oorledene net bekend as “Tallman”. Die seun sal Vrydag in die Willowvale-landdroshof verskyn op aanklag van moord.